শাহনাজ পলি : প্রতিদিন ভোর ৫টায় কাজে বের হন রিনা। ঘরে ফিরে আসেন রাত ১২টায়। কাজের ধরণটাও আর ১০টা কাজের মতো স্বাভাবিক না। রিনার কাজের ঝুঁকি আছে। কাজ করতে গিয়ে প্রায় প্রতিদিনই ভাঙা কাঁচে হাত কাটে, পা কাটে, পায়ে সূঁচ বিধে, গা ঘিনঘিন করে, বমি আসে, জ্বরেও ভোগে। পুরো মাস কাজ করতে পারে না। ১৫দিন বিশ্রাম নেয়। দিনে আয় করে দু-একশ’ টাকা। রিনার বয়স আনুমানিক ৩০-৩২। দুই সন্তানের জননী রিনা বর্জ্যজীবী পেশায় জড়িত। ‘বর্জ্যজীবী’ বা (ধিংঃব ঢ়রপশবৎ) হলো শহরের একটি অতি দরিদ্র জনগোষ্ঠী যারা রাস্তা, ডাস্টবিন বা বর্জ্য ডাম্পসাইট থেকে বর্জ্য সংগ্রহ ও তা বিক্রি করে জীবিকা নির্বাহ করে। অনেকে এদের ‘টোকাই’ বলেও অভিহিত করে। প্রথম প্রথম শরম লাগলেও পেটের দায়ে কাজে নেমে পড়ে। নাম পাল্টে হয়ে জান ময়লা কুড়ানী। ১২ বছর আগে বরিশাল থেকে ঢাকা আসে । এখানে সেখানে কাজের সন্ধানে ঘুরে বেড়ায়। পরিচিত এক মহিলার সহায়তায় নেমে পড়ে বর্জ্য সংগ্রহ ও বিক্রির পেশায়। পেশাটি শহরের দরিদ্রতম জনগোষ্ঠীর শিশু, কিশোর-কিশোরী ও নারীদের আয় করার একটি স্বাধীন ও আত্মকর্মসংস্থানমূলক পেশা। শহরে ডাম্পিং সাইটে ট্রাকে করে আবর্জনা ফেলে এবং বুলডোজারগুলো আবর্জনা সমান করতে থাকে আবার একইসাথে শত শত শিশু-কিশোর-কিশোরী-নারী-পুরুষ এক হাতে আরচা ও অন্য হাতে বস্তা হাতে নিয়ে বর্জ্য সংগ্রহের প্রতিযোগিতায় নামে। বর্জ্যজীবীরা ডাস্টবিন বা ল্যান্ডফিল্ড থেকে বিক্রয়যোগ্য, পুন:চক্রায়নযোগ্য ও পুন:ব্যবহারযোগ্য বর্জ্য সংগ্রহ করে তা বিভিন্ন শ্রেণিতে আলাদা করে ও বিভিন্ন উপায়ে প্রক্রিয়াজাতকরণ করে তা বিক্রয় করে থাকে বা নিজেরা ব্যবহার করে থাকে। সাধারণত তারা আবর্জনা থেকে উচ্ছিষ্ট খাবার, কাগজ ও প্যাকেজিং ম্যাটেরিয়াল, ছেড়া জুট কাপড়, ভাঙা কাঁচ, লোহার টুকরা, দুধের পলিব্যাগ, ব্রাশ, বলপেন, পলিথিন, রাবারের সামগ্রী, রক্ত ও স্যালাইনের ব্যাগ, ফেলে দেয়া সিরিঞ্জ, হাড় ইত্যাদি সংগ্রহ করে। বর্জ্য সংগ্রহ করার পর তার গুণগত মান বাড়ানোর জন্য সেগুলো তারা নানাভাবে পরিষ্কার করে বা কখনো কখনো পানি দিয়ে ধোয়ামোছা করে। এরপর সেগুলো নিয়ে বর্জ্য বিক্রির দোকানে (ভাঙারি/কাগজ/জুট)-এর দোকানে বিক্রি করে।